**IŠVADA**

2020 m. sausio 14 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. sausio 14 d. posėdyje iš esmės išnagrinėjo Viktoro Vilkausko peticiją „Dėl Lietuvos Respublikos bausmių vykdymo kodekso 158 straipsnio 4 dalies pakeitimo“ ir priėmė sprendimą atmesti joje pateiktą pasiūlymą pakeisti Bausmių vykdymo kodekso 158 straipsnio 4 dalies 4 punktą ir jį išdėstyti taip: „4) asmenys, nuteisti už tyčinius nusikaltimus, numatytus Lietuvos Respublikos baudžiamojo kodekso XVII skyriuje „Nusikaltimai žmogaus gyvybei“, XVIII skyriuje „Nusikaltimai žmogaus sveikatai“, XIX skyriuje „Nusikaltimai, pavojingi žmogaus sveikatai ir gyvybei“, XX skyriuje „Nusikaltimai žmogaus laisvei“ ir XXI skyriuje „Nusikaltimai ir baudžiamieji nusižengimai žmogaus seksualinio apsisprendimo laisvei ir neliečiamumui“, padarytus areštinėse, pataisos įstaigose ir kardomojo kalinimo vietose;“.

Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir todėl, kad Bausmių vykdymo kodekso 158 straipsnio nuostatos, nustatančios lygtinio paleidimo iš pataisos įstaigos netaikymo atvejus, *inter alia* turi prevencinę paskirtį, šiomis nuostatomis siekiama bendrosios nusikaltimų, o taip pat jų recidyvo prevencijos, įspėjant asmenis (nuteistuosius), kad jie nedarytų nusikalstamų veikų ir žinotų iš anksto apie pasekmes. Jei būtų pritarta peticijoje pateiktam pasiūlymui, nebebūtų įmanoma veiksmingai užtikrinti nusikaltimų (ypač smurtinių nusikaltimų atvejais) prevencijos pataisos įstaigose, neskatintų nuteistųjų bausmės atlikimo metu tinkamai elgtis, laikytis nustatytų pareigų ir draudimų, aktyviai dalyvauti resocializacijos procese.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo pavasario sesijos darbotvarkę protokolinio nutarimo dėl Peticijų komisijos sprendimo dėl Viktoro Vilkausko peticijos projektą.

PRIDEDAMA:

1. Viktoro Vilkausko peticijos kopija, 3 lapai.

2. Teisingumo ministerijos 2019 m. gruodžio 16 d. raštas Nr. (1.39E)7R-7532, 2 lapai.

3. Išrašas iš Peticijų komisijos 2020 m. sausio 14 d. posėdžio protokolo Nr. 250-P-01, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt